যে কোন দেশে ডাক্তার হিসাবে কাজের বড় সুবিধা হল, সুযোগ মেলে দেশের সর্বপ্রকার মানুষের সাথে নিবীড় মেলামেশার। ডাক্তারী পেশায় এ হল বড় রকমের এক বাড়তি সুবিধা। অন্য পেশায় এত সুযোগ জুটে না। ডাক্তারদের শুধু রোগীর দেহের খবর জানলে চলে না, রোগ বুঝতে তাকে তার ঘরের খবর, মনের খবর এবং আপনজনদের খবরও জানতে হয়। কারণ ব্যক্তির শারীরীক, মানসিক ও সামাজিক রোগগুলি একে অপরের সাথে ওতপ্রোত ভাবে জড়িত। ফলে জানা হয়ে যায় তার প্রাত্যহিক অভ্যাস, রীতিনীতি ও সংস্কৃতিসহ তার নিজ ঘরের অনেক গুরুত্বপূর্ণ খবরই। রোগী হিসাবে আমাদের কাছে শুধু আম মানুষই আসতো না, অনেক খাস মানুষও আসতো। দশ বছরের চাকুরি কালে জেলার জামে মসজিদের ইমাম, প্রদেশের গভর্নর, জেলা প্রশাসক, স্থানীয় এমপি, রাজনৈতিক নেতা-কর্মী, পুলিশ প্রধান ও পুলিশ কর্মকর্তা, বিপ্লবী রক্ষিবাহিনী, বাসিজ বা স্বেচ্ছাসেবক বাহিনীর সদস্যসহ নানা ধরণের ক্ষমতাধর মানুষের সাথেও আমার পরিচয় গড়ে উঠে। কথা বলার সুযোগ মেলেছে বিপ্লব বিরোধী শাহ সমর্থক, সেক্যিউলারিস্ট ও মোজাহিদে খালকের সমর্থকদের সাথে কথা বলার। আরেকটি বাড়তি সুবিধা হল, ডাক্তারদের কোন রোগী শত্রু মনে করে না এবং অবিশ্বাসও করে না। মন খুলে কথা বলে। তাছাড়া বিদেশী হওয়ায় আমার থেকে তাদের ক্ষতিরও সম্ভাবনা ছিল। ফলে কাছে থেকে দেখার ও জানার সুযোগ মেলে তাদের কথা, কর্ম ও আচরণ থেকে।